Az "Ostfriesland" részt vett a skagerraki csatába torkolló hadműveletben 1916. május 31-én. A "Hochseeflotte" ismét azzal a szándékkal hajózott ki, hogy a brit flotta egy kisebb részét elfogja és megsemmisítse, még mielőtt az ellenséges főerők beérhettek volna. Az "Ostfriesland" a hadművelet során az I. csatahajóraj élén a csatasor kilencedik egységeként haladt Scheer zászlóshajója, a "Friedrich der Große" mögött és a "Thüringen" előtt. Az I. csatahajóraj előtt a III. csatahajóraj "Kaiser"- és "König"-osztályú csatahajói haladtak. A II. csathajóraj elavult pre-dreadnoughtjai a csatasor hátsó részét képezték. Az "Ostfriesland" szolgált az I. csatahajóraj parancsnokának, Erhardt Schmidt altengernagynak zászlóshajójaként, aki egyben Scheer után a második volt a parancsnoki rangsorban.